**S P R E N D I M A S**

**DĖL ROKIŠKIO RAJONO SAVIVALDYBĖS 2020–2022 METŲ STRATEGINIO VEIKLOS PLANO PATVIRTINIMO**

2020 m. vasario 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio
22 punktu, 103 straipsnio 3 dalimi, 16 straipsnio 2 dalies 40 punktu, Rokiškio rajono savivaldybės strateginio planavimo organizavimo tvarkos aprašo, patvirtinto Rokiškio rajono savivaldybės tarybos 2016 m. vasario 19 d. sprendimu Nr. TS-21 ,,Dėl Rokiškio rajono savivaldybės strateginio planavimo organizavimo tvarkos aprašo patvirtinimo“ 60 punktu bei atsižvelgdama į Rokiškio rajono strateginio planavimo komisijos ir Strateginių planų rengimo ir įgyvendinimo priežiūros darbo grupės 2020 m. vasario 11 d posėdžio protokolą Nr. 1, Rokiškio rajono savivaldybės taryban u s p r e n d ž i a:

1. Patvirtinti Rokiškio rajono savivaldybės 2020–2022 metų strateginį veiklos planą (pridedama).

2. Skelbti šį sprendimą Rokiškio rajono savivaldybės interneto tinklapyje <http://www.rokiskis.lt/lt/savivalda/rajono-strategija.html> bei Teisės aktų registre.

Sprendimas gali būti skundžiamas Regionų apygardos administraciniam teismui per vieną mėnesį nuo jo paskelbimo dienos Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Agnė Grizevičiūtė

Rokiškio rajono savivaldybės tarybai

**SPRENDIMO PROJEKTO**

**„DĖL ROKIŠKIO RAJONO SAVIVALDYBĖS 2020**–**2022 METŲ STRATEGINIO VEIKLOS PLANO PATVIRTINIMO“**

**AIŠKINAMASIS RAŠTAS**

2020-02-11

Rokiškis

**Parengto sprendimo projekto tikslai ir uždaviniai.**

Parengtas sprendimo projektas įgyvendina LR Vietos savivaldos įstatyme nustatytą savarankiškąją savivaldybių funkciją – strateginio planavimo dokumentų ir juos įgyvendinančių planavimo dokumentų rengimas ir įgyvendinimas. Parengtas sprendimo projektas – tai trumpos trukmės veiklos planavimo dokumentas, kuriame atsižvelgiant į ilgos trukmės planavimo dokumentų tikslus ir aplinkos analizės išvadas suformuluota savivaldybės misija, strateginiai tikslai, aprašomos vykdomos programos, siekiami rezultatai, numatomi asignavimai ir žmogiškieji ištekliai.

**Šiuo metu esantis teisinis reglamentavimas.**

1. Lietuvos Respublikos vietos savivaldos įstatymas;

2.Strateginio planavimo savivaldybėse rekomendacijos, patvirtintos Lietuvos Respublikos Vyriausybės 2014 m. gruodžio 15 d. nutarimu Nr. 1435;

3. Rokiškio rajono savivaldybės strateginio planavimo organizavimo tvarkos aprašas, patvirtintas Rokiškio rajono savivaldybės tarybos 2016 m. vasario 19 d. sprendimu Nr. TS-21 ,,Dėl Rokiškio rajono savivaldybės strateginio planavimo organizavimo tvarkos aprašo patvirtinimo“.

**Sprendimo projekto esmė.**

Remiantis savivaldybės administracijos Finansų skyriaus pateiktomis maksimalių asignavimų 2020–2022 m. prognozėmis, Rokiškio rajono savivaldybės strateginiu plėtros planu iki 2022 metų, patvirtintu Rokiškio rajono savivaldybės tarybos 2014 m. rugsėjo 26 d. sprendimu Nr. TS-159 „Dėl Rokiškio rajono savivaldybės strateginio plėtros plano iki 2022 metų patvirtinimo“ ir kitais su savivaldybės veikla susijusiais strateginio planavimo dokumentais parengtas ir teikiamas rajono savivaldybės tarybai tvirtinti Rokiškio rajono savivaldybės 2020–2022 m. strateginis veiklos planas.

SVP projektas sudarytas iš šių sudėtinių dalių: misijos, strateginių tikslų, strateginių pokyčių, situacijos analizės, programų ir jų vertinimo kriterijų.

Strateginiams tikslams įgyvendinti parengtos 6 programos:

Savivaldybės pagrindinių funkcijų vykdymo programa Nr. 1, lėšų poreikis programai įgyvendinti 2020 m. – 5,0 mln. Eur (11 %);

Ugdymo kokybės ir mokymosi aplinkos užtikrinimo programa Nr. 2, lėšų poreikis programai įgyvendinti 2020 m. – 14,9 mln. Eur (32 %);

Kultūros, sporto, bendruomenės, vaikų ir jaunimo gyvenimo aktyvinimo programa Nr. 3 , lėšų poreikis programai įgyvendinti 2020 m. – 3,9 mln. Eur (9 %);

Socialinės paramos ir sveikatos apsaugos paslaugų kokybės gerinimo programa Nr. 4, lėšų poreikis programai įgyvendinti 2020 m. – 13,6 mln. Eur (30 %);

Rajono infrastruktūros objektų priežiūros, plėtros ir modernizavimo programa Nr. 5, lėšų poreikis programai įgyvendinti 2020 m.- 5,6 mln. Eur (12 %);

Kaimo plėtros, aplinkos apsaugos ir verslo skatinimo programa Nr. 6, lėšų poreikis programai įgyvendinti 2020 m. – 2,7 mln. Eur (6 %).

SVP programose numatytas vykdyti priemones planuojama finansuoti iš įvairių finansavimo šaltinių: savivaldybės biudžeto (iš jo – valstybės biudžeto specialiosios tikslinės dotacijos, savivaldybės Aplinkos apsaugos rėmimo specialiosios programos lėšos, specialiųjų programų lėšos), Europos Sąjungos fondų, valstybės investicijų programos, LR valstybės biudžeto, Kelių priežiūros ir plėtros programos ir kitų lėšų.

2020 m. SVP programoms planuojama skirti 45714,96 tūkst. Eur iš įvairių finansavimo šaltinių. Pažymėtina, kad 2020 metų ir ateinančių 2021, 2022 metų SVP programų finansavimo apimtys iš savivaldybės biudžeto ir kitų finansavimo šaltinių nurodomos remiantis savivaldybės biudžeto asignavimų valdytojų pateiktu lėšų poreikiu ir yra preliminarios. Remiantis preliminariais paskaičiavimais, SVP programoms įgyvendinti 2021 m. planuojama skirti – 40761,82 tūkst. Eur, 2022 m – 41314,71 tūkst. Eur.

Rokiškio rajono savivaldybės 2020-2022 m. strateginio veiklos plano projektas buvo paskelbtas Savivaldybės interneto tinklalapyje (pasiūlymų ir pastabų negauta) bei svarstytas 2020 m. vasario 11 d. Strateginių planų rengimo ir įgyvendinimo priežiūros darbo grupės bei Rokiškio rajono savivaldybės Strateginio planavimo komisijos jungtiniame posėdyje, kuriame komisijos nariai bendru sutarimu pritarė SVP projektui ir nutarė teikti jį svarstyti Savivaldybės tarybos komitetams bei Savivaldybės Tarybai.

**Galimos pasekmės, priėmus siūlomą tarybos sprendimo projektą:**

 **teigiamos** – bus patvirtintas Rokiškio rajono savivaldybės 2020–2022 m. strateginis veiklos planas, kuriame numatomas vykdomų priemonių finansavimas. Patvirtintas sprendimo projektas yra pagrindas tvirtinti Rokiškio rajono savivaldybės 2020 m. biudžetą.

**neigiamos** – nėra.

 **Kokia sprendimo nauda Rokiškio rajono gyventojams.**

Rajono gyventojai bus informuoti apie planuojamas vykdyti programas bei lėšų poreikį savivaldybės strateginiams tikslams įgyvendinti.

 **Finansavimo šaltiniai ir lėšų poreikis**: SVP projekto priemonės įgyvendinti 2020 m. planuojama skirti 45714,96 tūkst. Eur vertinant visus finansavimo šaltinius.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų

skyriaus vyriausioji specialistė Agnė Grizevičiūtė